Færri spritta hendur og fleiri faðmast og heilsast með handabandi en í síðasta mánuði, samkvæmt nýjum Þjóðarpúlsi Gallups um áhrif faraldursins. Færri eru í sjálfskipaðri sóttkví og fólk treystir almannavörnum og heilbrigðisyfirvöldum betur en áður.
Um fimmtíu prósent segjast óttast lítið að smitast af COVID-19 og sautján prósent segjast óttast það mikið. Þó eru þeir sem segjast hafa miklar áhyggjur af heilsufarslegum afleiðingum sjúkdómsins á Íslandi jafnmargir þeim sem segjast hafa litlar áhyggjur. Færri telja almannavarnir og heilbrigðisyfirvöld gera of lítið til að bregðast við faraldrinum í september en í ágúst og þeim fækkar úr sex prósentum niður í fjögur sem eru í sjálfskipaðri sóttkví. Færri finna fyrir kvíða vegna COVID-19 og færri huga sérstaklega að handþvotti, nota grímu eða kaupa inn umframbirgðir af mat til að forðast verslunarferðir. Fleiri virðast faðmast og kyssast í september heldur en í ágúst og fólk forðast síður að mæta í vinnuna eða að hafa óþarfa samskipti við annað fólk. Könnunin var gerð 9.-20. september, rúmlega 16 hundruð voru í úrtaki, 18 ára og eldri, og um helmingur svaraði.
Færri spritta hendur og fleiri faðmast og heilsast með handabandi en í síðasta mánuði, samkvæmt nýjum Þjóðarpúlsi Gallups um áhrif faraldursins.